**Beirniadaeth Cystadleuaeth 358**

**Cywaith yn cynnwys amrywiaeth o ffurfiau llenyddol Bl.7, 8 a 9**

**Beirniad: Hannah Sams**

Er mai dim ond un a fentrodd i’r gystadleuaeth hon eleni, mae’r cystadleuydd hwnnw yn enillydd teilwng iawn. Roedd darllen y cywaith hwn yn ffordd o weld ardal Eisteddfod Dur a Môr, ardal sydd wedi bod yn gartref i mi ers dros 15 mlynedd erbyn hyn, trwy lygaid ffres cyfranwyr y cywaith hwn. Nawr, wrth edrych ar gestyll Abertawe ac Ystumllwynarth rwy’n meddwl am bortread o fam-gu un o’r cyfranwyr wrth iddi orfod cuddio rhag bomiau’r Blitz ac wrth fwyta hufen iâ ar lan y môr, mi fyddaf i’n meddwl am ddisgrifiadau hyfryd cerdd a ddisgrifiodd hufen iâ enwog yr ardal fel ‘Eira amheuthun’ neu ‘[b]luen eira ar dafod’. Roedd hi hefyd yn ffordd dda i werthfawrogi talent rhai o feirdd, llenorion a hoelion wyth y ddinas trwy lygaid disgyblion Bryn Tawe a chlywed sut y mae eu gwaith a’u geiriau wedi ysbrydoli a thanio dychymyg cyfranwyr y gwaith hwn. Cyflwynir y cywaith ar ffurf rysáit pwdin. Tirwedd ac adeiladau adnabyddus Abertawe yw’r offer coginio. Beth, felly, am gynhwysion y pwdin? Cefndiroedd, atgofion a’r hanesion sydd wedi siapio eu hunaniaethau yw cynhwysion y pwdin. A thrwy gymysgu straeon y disgyblion sy’n cael eu hadrodd ar ffurf dros 15 ffurf lenyddol, crëir pwdin amheuthun ag iddo blas y tywod, tir ac ychydig o hufen ia. Mae hwn yn ganllaw difyr a chyfoethog i unrhyw un sy’n ymweld ag Eisteddfod yr Urdd Dur a Môr ac yn enillydd haeddiannol iawn.